Vanessa (25) kry eindelik 2 gesonde longe | News24
Vanessa (25) kry eindelik 2 gesonde longe
=Vanessa Neveling. Foto: Facebook
Ná meer as 100 dae in die hospitaal en twee en 'n half maande op 'n waglys het 'n jong vrou van Uitenhage 'n dubbele longoorplanting gehad.
"En nou is dit net die wag – wat baie lank voel – dit kan maklik 'n week, selfs twee weke neem, voor sy haar oë weer oopmaak," sê Peter Neveling, Vanessa (25) se pa, nadat sy verlede Donderdag 'n dubbele longoorplanting in die Groote Schuur-hospitaal in Kaapstad ondergaan het.
Vanessa was skaars drie maande oud toe sy met sistiese fibrose (SF) gediagnoseer is. Dié genetiese siekte veroorsaak asemhalingsprobleme wat mettertyd ernstiger raak.
Neveling sê soos Vanessa ouer geword het, het haar asemhalingsprobleme baie meer uitdagend geword.
Hy sê met die begin van Vanessa se hoërskoolloopbaan het sake ernstig geraak. "Sy was daardie tyd elke ses maande vir 'n lang tydperk aaneen in die hospitaal."
Die afgelope paar jaar was sy grootliks afhanklik van haar suurstoftenk en bykans elke maand in die hospitaal.
Dokters het vier jaar gelede aanbeveel dat Vanessa 'n longoorplanting moet kry, maar die gebrek aan 'n mediese fonds het sake bemoeilik en sy moes eers aansoek doen om op 'n waglys te kom.
Maar Vanessa het nooit tou opgegooi nie, sê haar pa.
'n Vriendin het aan Vanessa vertel van 'n dubbele longoorplanting wat in die Groote Schuur-hospitaal in Kaapstad gedoen is, sê Neveling.
Vanessa het kontak gemaak met die dokter by dié hospitaal en haar situasie verduidelik.
In Junie is sy op 'n waglys vir longe geplaas.
"Woensdagnag (15 Augustus) het hulle laat weet daar is moontlik longe beskikbaar. Sy was teen die tyd al 105 dae lank in die hospitaal. Alles het gepas, selfs die grootte van die borskas was perfek vir die longe," sê Neveling.
Teen verlede Donderdagmiddag is die longe in Kaapstad afgelewer nadat dit uit Johannesburg gestuur is.
Daardie selfde middag het Vanessa die operasie ondergaan.
Neveling sê hoewel dit lyk of die operasie 'n sukses was, word Vanessa se nuwe longe tans met 'n masjien aangehelp.
"Sy is op die oomblik in 'n soort koma, eers wanneer sy wakker raak, sal die masjiene (wat haar longe aanhelp) moontlik nie meer nodig wees nie.
"Ons sal maar moet wag en sien tot sy haar oë oopmaak."
Neveling sê hy is baie dankbaar teenoor die persoon wat 'n orgaanskenker was en vir sy dogter 'n nuwe kans met die dubbele longoorplanting gebied het.
Vanessa het voor haar operasie 'n inskrywing op Facebook gemaak waarin sy mense aanmoedig om as orgaanskenkers te regis-treer.
"Daar is eenvoudig nie genoeg orgaan- skenkers nie.
"Een skenker kan agt lewens red, selfs al halveer hulle die lewer. Tot en met 50 mense kan gehelp word, as jy kyk na die vel, kornea, been, hartkleppe en senings.
"Om vir iemand 'n geskenk van lewe te gee, is die grootste geskenk. Die skenkers se familie kan ook dan berusting en afsluiting kry.
"Vir die ontvanger is die impak enorm, hulle kan 'n lewe met volle funksionering leef," lui die inskrywing.